

**KONKURRANSEGRUNNLAG**

Konkurranse med forhandling etter lov og forskrift om offentlige anskaffelser del I og III

for anskaffelse av

Forskning på elevers trivsel og skolemiljø

**Innhold**

[1 GENERELL BESKRIVELSE 3](#_Toc147839221)

[1.1 Oppdragsgiver 3](#_Toc147839222)

[1.2 Anskaffelsens bakgrunn, formål og omfang 3](#_Toc147839223)

[1.3 Deltilbud og/eller alternative tilbud 4](#_Toc147839224)

[1.4 Tidsfrister og framdriftsplan for konkurransen 4](#_Toc147839225)

[1.5 Kommunikasjon og informasjon 5](#_Toc147839226)

[2 REGLER FOR GJENNOMFØRING AV KONKURRANSEN OG KRAV TIL TILBUD 5](#_Toc147839227)

[2.1 Regelverk 5](#_Toc147839228)

[2.2 Offentlighet og taushetsplikt 6](#_Toc147839229)

[2.3 Konfidensialitet og behandling av personopplysninger 7](#_Toc147839230)

[2.4 Habilitet 7](#_Toc147839231)

[2.5 Rettelser, suppleringer eller endringer i konkurransegrunnlaget 7](#_Toc147839232)

[2.6 Endring og tilbakekalling av tilbud 8](#_Toc147839233)

[2.7 Avlysning av konkurransen og totalforkastelse 8](#_Toc147839234)

[2.8 Avgjørelse av konkurransen 8](#_Toc147839235)

[3 KVALIFIKASJONSKRAV 8](#_Toc147839236)

[3.1 Beskrivelse av kvalifikasjonskravene 8](#_Toc147839237)

[3.2 Underleverandører 9](#_Toc147839238)

[4 GENERELLE KRAV TIL ANSKAFFELSEN 9](#_Toc147839239)

[4.1 Om behandling av personopplysninger i tredjeland (land utenfor EØS) 9](#_Toc147839240)

[4.2 Språk 10](#_Toc147839241)

[4.3 Krav til lønns- og arbeidsvilkår 10](#_Toc147839242)

[5 KRAVSPESIFIKASJON 10](#_Toc147839243)

[5.1 Krav til oppdraget 10](#_Toc147839244)

[5.2 Hovedproblemstillinger som ønskes belyst 11](#_Toc147839245)

[5.3 Universell utforming 11](#_Toc147839246)

[5.4 Opsjon 12](#_Toc147839247)

[5.5 Prisindeksklausul 12](#_Toc147839248)

[5.6 Andre endringsklausuler 12](#_Toc147839249)

[5.7 Rapportering og formidling 12](#_Toc147839250)

[6 TILDELINGSKRITERIER 13](#_Toc147839251)

[6.1 Beskrivelse av tildelingskriteriene 13](#_Toc147839252)

[6.2 Vurderingsmetode 14](#_Toc147839253)

[7 INNLEVERING AV FORESPØRSEL OM DELTAKELSE I KONKURRANSEN, TILBUD OG TILBUDSUTFORMING 14](#_Toc147839254)

[7.1 Elektronisk innlevering 14](#_Toc147839255)

[7.2 Innlevering av forespørsel om deltakelse i konkurransen 14](#_Toc147839256)

[7.3 Innlevering av tilbud 14](#_Toc147839257)

[7.4 Forbehold og avvik 15](#_Toc147839258)

[7.5 Tilbudets utforming 15](#_Toc147839259)

[8 KONTRAKTSDOKUMENTER OG VEDLEGG 15](#_Toc147839260)

# GENERELL BESKRIVELSE

## Oppdragsgiver

Utdanningsdirektoratet er Kunnskapsdepartementets utøvende organ og ble etablert i 2004. Vi har ansvaret for utviklingen av barnehage, grunnskole og videregående opplæring. Arbeidsfeltet vårt er bredt, og spenner fra rammeplan og læreplaner, kunnskapsutvikling, elevvurderinger og til regelverk og tilsyn.

Målet for Utdanningsdirektoratet er å sikre barnehagebarns, elevers og lærlingers rettigheter til likeverdig opplæring av høy kvalitet. For mer informasjon, se Utdanningsdirektoratets nettside: [www.udir.no](http://www.udir.no).

Utdanningsdirektoratet har kontorer i Oslo, Hamar, Molde og Troms.

## Anskaffelsens bakgrunn, formål og omfang

Formålet med dette oppdraget er å gi utfyllende kunnskap om hvilke forhold som er av betydning for elevenes trivsel i skolen og deres opplevelse av skolemiljøet, og hva som kan være årsakene til at elever vurderer skolemiljøet mer negativt nå enn tidligere. Oppdraget skal undersøke om det er forskjeller mellom ulike grupper av elever, og hva som eventuelt kjennetegner opplevelsene til grupper av elever som mistrives. Videre skal oppdraget gi utfyllende kunnskap om skolenes arbeid med skolemiljø, og hva som hemmer og fremmer utviklingen av et inkluderende, trygt og godt skolemiljø.

Oppdraget skal gjennomføres i perioden 2024-2027, og har en total kostnadsramme på inntil 4.000.000 NOK eks. mva.

Utdanningsdirektoratet tar forbehold om politiske beslutninger som kan medføre endringer i oppdragets omfang.

**Bakgrunn**

Opplæringsloven med forskrifter forplikter skolene til å jobbe kontinuerlig med å fremme et godt skolemiljø for alle, og forebygge og håndtere mistrivsel og krenkelser.

Kapittel 9 A gir alle elever en individuell rett til et trygt og godt skolemiljø som fremmer helse, trivsel og læring. For å sikre elevene denne retten, har skolen en aktivitetsplikt etter oppll. § 9 A-4. Formålet med aktivitetsplikten er å sikre at skolene handler raskt og riktig dersom en elev ikke har det trygt og godt på skolen.

Overordnet del av læreplanverket er en forskrift til opplæringsloven, og utdyper verdigrunnlaget i opplæringslovens formålsparagraf og de overordnede prinsippene for grunnopplæringen. Her presiseres det at ansatte på skolen, foreldre og elever sammen har ansvar for å fremme helse, trivsel og læring, og for å forebygge mobbing og krenkelser. Et sentralt prinsipp er at alle fag skal bidra til å realisere opplæringens verdigrunnlag. Skolen har et danningsoppdrag og et utdanningsoppdrag, som henger sammen og er gjensidig avhengig av hverandre. Fagenes sentrale verdier, kjerneelementer, tverrfaglige tema og grunnleggende ferdigheter gir føringer og handlingsrom for en opplæring der elevenes faglige og sosiale læring ses i sammenheng. Skolen skal legge til rette for læring for alle elever og stimulere den enkeltes motivasjon, lærelyst og tro på egen mestring.

I tillegg til lov og forskrift som skal støtte opp under arbeid med trivsel og skolemiljø, er det siden Djupedals-utvalgets NOU 2015:2 utviklet en rekke ulike tiltak som skal støtte skoler og skoleeier i å fremme trygge og gode skolemiljøer[[1]](#footnote-2). Likevel indikerer Ungdata-undersøkelsen[[2]](#footnote-3) og Elevundersøkelsen[[3]](#footnote-4) at det er en negativ utvikling i elevers opplevelse av skolemiljøet. Undersøkelsene viser blant annet stadig lavere motivasjon og trivsel, samtidig som det har vært en økning i mobbing det siste året. Statsforvalterne rapporterer også om et økende antall klagesaker etter kapittel 9 A[[4]](#footnote-5). I dypdykket av Elevundersøkelsen 2019[[5]](#footnote-6) vises det imidlertid til at det er forskjeller mellom skoler, kommuner og fylkeskommuner i hvordan skolemiljøet utvikler seg. Noen skoler har positiv utvikling av skolemiljøet, andre negativ. Det vises også til at det er forskjeller i hvor bevisste skolene er på denne utviklingen, og hvor viktig skolene oppfatter at arbeid med skolemiljø er. Det understrekes videre at mye av elevenes opplevelse av skolen er knyttet til forhold utenfor skolen, og at det er viktig å ha en forståelse for at den øvrige hverdagen og livssituasjonen til elevene også påvirker trivsel og læring i skolen.

Dette oppdraget skal videreutvikle kunnskapsgrunnlaget. Fullstendig beskrivelse av leveransen følger av punkt 5 og 6.

## Deltilbud og/eller alternative tilbud

Det er ikke adgang til å gi tilbud på deler av oppdraget.

## Tidsfrister og framdriftsplan for konkurransen

Oppdragsgiver har lagt opp til følgende tidsrammer for prosessen:

|  |  |
| --- | --- |
| **Aktivitet** | **Dato** |
| Frist for å stille spørsmål til konkurransegrunnlaget | 10 dager før tilbudsfrist |
| Frist for prekvalifisering | 15.11.23 kl.12 |
| Frist for å levere (første) tilbud | 15.12.23 kl.12 |
| Forhandlinger | Uke 2-3 2024 |
| Felles frist for endelige tilbud | 02.02.24 |
| Valg av tilbyder og meddelelse om tildeling | 16.02.24 |
| 10 karensdager | 27.02.24 |
| Avtaleinngåelse | 27.02.24 |
| Avtalens varighet | 31.12.27 |

Det gjøres oppmerksom på at tidspunktene etter tilbudsfrist er foreløpige.

Tilbudets vedståelsesfrist er 90 dager. En eventuell forlengelse av vedståelsesfristen kan kun skje med tilbydernes samtykke.

## Kommunikasjon og informasjon

Oppdragsgivers kontaktperson er Eirik Wahl Seeberg.

All kommunikasjon i prosessen skal foregå via Mercell, og blir loggført. For å sende en melding til Oppdragsgiver, må du som tilbyder velge fanebladet «Kommunikasjon» i konkurransen i Mercell. Klikk deretter på symbolet «Ny melding». Skriv inn meldingen til Oppdragsgiver og trykk deretter på symbolet «Send».

Oppdragsgiver besvarer spørsmål fra alle tilbydere (anonymisert) som en tilleggsinformasjon under fanebladet «Forespørsel» og deretter under fanebladet «Tilleggsinformasjon». Hvis tilbyderen trenger veiledning i bruk av Mercell-portalen, ta kontakt med Mercell support på e-post: support@mercell.com eller telefon: 21 01 88 60.

#  REGLER FOR GJENNOMFØRING AV KONKURRANSEN OG KRAV TIL TILBUD

## Regelverk

Anskaffelsen gjennomføres i henhold til lov om offentlige anskaffelser av 17. juni 2016 (LOA) og forskrift om offentlige anskaffelser (FOA) FOR 2016-08-12-974 del I og del III. Anskaffelsen vil gjennomføres etter prosedyren konkurranse med forhandling etter forutgående kunngjøring, jf. FOA § 13-1 (2) og § 13-2.

Denne konkurransen innledes med en kvalifiseringsfase, jf. punkt 3 nedenfor. Alle kvalifiserte tilbydere vil få anledning til å levere tilbud, og få sine tilbud evaluert. De tre beste tilbudene etter innledende evaluering vil bli invitert til forhandlinger. Det planlegges å gjøre en runde med forhandlinger. Etter forhandlingene og oppdaterte tilbud vil endelig evaluering av tilbudene bli foretatt og kontrakt tildelt.

Oppdragsgiveren forbeholder seg retten til å tildele kontrakten uten å gjennomføre forhandlinger jf. § 23-7 (5).

FOA inneholder regler om avvisning av tilbud (se § 24-8). En avvisning vil utelukke mulighet for å få forhandle om sitt tilbud. Tilbyderen oppfordres derfor til å følge de anvisninger som gis i dette konkurransegrunnlaget, og eventuelt stille spørsmål gjennom Mercell dersom det er uklarheter.

De norske anskaffelsesreglene går lenger enn hva som følger av avvisningsgrunnene angitt i EUs direktiv om offentlige anskaffelser og i standardskjemaet for ESPD i to tilfeller. Dette gjelder for det første avvisningsgrunnene i § 24-2 annet ledd hvor det er angitt at oppdragsgiver skal avvise en leverandør når han er kjent med at leverandøren er rettskraftig dømt eller har vedtatt et forelegg for de angitte straffbare forholdene. Kravet til at oppdragsgiveren skal avvise leverandører som har vedtatt forelegg for de angitte straffbare forholdene er et særnorsk krav. Dette besvares i seksjon D i ESPD-skjemaet.

For det andre gjelder avvisningsgrunnen i § 24-2 tredje ledd bokstav i hvor det er angitt at leverandøren for øvrig har begått alvorlige feil som medfører tvil om hans yrkesmessige integritet. Avvisningsgrunnen i skjemaet gjelder kun alvorlige feil i yrkesutøvelsen, mens den norske avvisningsgrunnen også omfatter andre alvorlige feil som kan medføre tvil om leverandørens yrkesmessige integritet. Dette besvares i seksjon D i ESPD-skjemaet.

## Offentlighet og taushetsplikt

For allmennhetens innsyn i dokumenter knyttet til en offentlig anskaffelse gjelder offentleglova. Oppdragsgiver og dennes ansatte plikter å hindre at andre får adgang eller kjennskap til opplysninger om tekniske innretninger og fremgangsmåter eller drifts- og forretningsforhold det vil være av konkurransemessig betydning å hemmeligholde, jf. FOA § 7-4, jf. forvaltningsloven § 13.

Oppdragsgiver vurderer hvorvidt opplysningene skal unntas fra offentlighet ved en innsynsbegjæring.

Tilbyderne skal levere en separat versjon av tilbudet hvor taushetsbelagte opplysninger er sladdet, se informasjon i punkt 7.5 Tilbudets utforming. Taushetsbelagte opplysninger er for eksempel forretningshemmeligheter som timepris/timelønn, delsummer i budsjettet og egenutviklede modeller/metoder. Opplysninger om personlige forhold, som for eksempel etnisitet og helse, skal også sladdes.

Alle opplysninger i tilbudet som inneholder taushetsbelagte opplysninger og som ikke er sladdet av tilbyder kan utleveres, og tilbyder anses for å ha samtykket etter forvaltningsloven § 13 a nummer 1.

## Konfidensialitet og behandling av personopplysninger

Alle opplysninger Tilbyder får kjennskap til gjennom konkurransen, skal behandles konfidensielt.

Tilbyder skal ikke offentlig kommentere denne forespørselen uten først å ha innhentet Oppdragsgivers skriftlige samtykke.

Personopplysninger som behandles i Mercell, skal kun brukes til å håndtere prosessene i konkurransen. Utdanningsdirektoratet er behandlingsansvarlig for personopplysningene og Mercell er databehandler, jf. GDPR (personvernforordningen).

I lys av personvernregelverket bes det om at tilbydere ikke inntar personopplysninger i Tilbudet som ikke er nødvendig for Oppdragsgiver å motta for gjennomføring av anskaffelsen.

## Habilitet

Det kan ikke leveres tilbud dersom de som skal utføre oppdraget er involvert i arbeidet med det som skal evalueres, eller har en tilknytning som medfører at man kan ha en personlig interesse i utfallet av oppdraget, jf. forvaltningsloven §§ 6 – 10 om habilitet.

## Rettelser, suppleringer eller endringer i konkurransegrunnlaget

Innen tilbudsfristens utløp har Oppdragsgiver rett til å foreta rettelser, suppleringer eller endringer i konkurransegrunnlaget som ikke er av vesentlig karakter.

Rettelser, tilleggsinformasjon, endringer og svar på spørsmål vil bli sendt til alle som har meldt sin interesse i Mercell. Tilleggsinformasjon er tilgjengelig under fanebladet «Forespørsel», og deretter under fanebladet «Tilleggsinformasjon». Tilbyderne vil også motta en e-post med en lenke til tilleggsinformasjonen. Ved en endring av konkurransegrunnlaget, vil dette vises som en ny versjon.

Dersom tilbyderen mener at konkurransegrunnlaget ikke gir tilstrekkelig veiledning, kan tilbyderen skriftlig be om tilleggsopplysninger via Mercell.

Dersom det oppdages feil i konkurransegrunnlaget, bes det om at dette formidles skriftlig via Mercell.

## Endring og tilbakekalling av tilbud

Et tilbud kan endres inntil utløp av tilbudsfristen ved å gå inn i Mercell-portalen, åpne eget tilbud, gjøre endringer og levere på nytt. Det sist leverte tilbudet regnes som det endelige. Tilbakekalling av tilbud gjøres også via Mercell.

## Avlysning av konkurransen og totalforkastelse

Oppdragsgiver kan avlyse konkurransen eller forkaste samtlige tilbud dersom det foreligger saklig grunn for det.

## Avgjørelse av konkurransen

Alle tilbyderne vil samtidig, og i rimelig tid før kontrakt inngås, bli varselet om Oppdragsgivers beslutning om hvem som skal tildeles kontrakt.

Meldingen vil inneholde en begrunnelse for valget av tilbud.

Det vil påløpe en karenstid på minimum 10 dager etter tildeling, før kontrakt signeres.

# KVALIFIKASJONSKRAV

For å kunne få sitt tilbud vurdert må tilbyderen fylle ut det elektroniske egenerklæringsskjemaet (ESPD) i Mercell. I ESPD skjemaet skal tilbyder gi en samlet erklæring om at tilbyder oppfyller samtlige av de kvalifikasjonskravene som fremkommer av dette konkurransegrunnlaget.

Oppdragsgiver kan på ethvert tidspunkt i konkurransen be Tilbyderen levere alle eller deler av dokumentasjonen som etterspørres. Dokumentasjon på oppfyllelse av kvalifikasjonskravene må fremlegges før forhandlinger.

## Beskrivelse av kvalifikasjonskravene

|  |  |
| --- | --- |
| **Krav til tilbyder** | **Krav til dokumentasjon**  |
| Være á jour med innbetaling av skatt, arbeidsavgift og merverdiavgift. | Attest for skatt og merverdiavgift som ikke er eldre enn 6 mnd. (gjelder for norske tilbydere). |
| Ha en finansiell stilling som gjør det mulig for Oppdragsgiver å ha et samarbeide med tilbyder i hele avtaleperioden. | Framleggelse av virksomhetens siste innsendte årsregnskap. |

Dersom tilbyderen har saklig grunn til ikke å fremlegge den dokumentasjon Oppdragsgiver har krevd, kan tilbyder dokumentere sin økonomiske og finansielle kapasitet ved å fremlegge et annet dokument som Oppdragsgiver anser egnet.

## Underleverandører

Leverandøren kan for denne kontrakten støtte seg på kapasiteten til andre virksomheter for å oppfylle kravene til økonomisk og finansiell kapasitet, jf. FOA § 16-3, og tekniske og faglige kvalifikasjoner, jf. FOA § 16-5.

Dersom en leverandører støtter seg på kapasiteten til andre virksomheter, skal leverandøren dokumentere at han råder over de nødvendige ressursene, jf. FOA § 16-10, for eksempel i form av en forpliktelseserklæring.

Det skal i tillegg leveres egne ESPD-skjemaer for aktuelle underleverandører.

Utfylling og innsending av ESPD-skjema og forpliktelseserklæring gjelder kun for underleverandører som Leverandøren trenger for å oppfylle kvalifikasjonskravene.

# GENERELLE KRAV TIL ANSKAFFELSEN

## Om behandling av personopplysninger i tredjeland (land utenfor EØS)

Som en konsekvens av EUs avgjørelse i Schrems II-dommen, skal personopplysninger som hovedregel kun behandles i EØS. En «behandling» er et vidt begrep, og kan bl.a. omfatte lagring og fjerntilgang til personopplysningene, f.eks. ved support. Tilbyder må i sitt tilbud gjøre rede for hvilke land personopplysninger vil behandles i.

Dersom tilbyder, eller tilbyders underleverandører, likevel ønsker å behandle personopplysninger i tredjeland, inkludert Storbritannia, må tilbyder gjøre rede for behandlingen som skal gjøres og det rettslige overføringsgrunnlaget for den aktuelle behandlingen, jf. forordningen kap. V. Dette gjelder også for tredjeland som er godkjent av Europakommisjonen.

Ved oppdragsgivers vurdering av tilbyders redegjørelse vil oppdragsgiver bl.a. vektlegge følgende: hvor behandlingen skjer, kompleksitet i kjeden av underleverandører, tilbyders dokumenterte risikovurdering (inkludert eventuell utredning av personvernkonsekvensene for de registrerte) av underleverandører i tredjeland og tilbyders oppfølging av disse underleverandørene, og hvilke tiltak tilbyder har iverksatt for å sikre at personvernforordningens regler og beskyttelsesnivå overholdes.

Tilbyder risikerer å få sitt tilbud avvist dersom tilbyder i sitt tilbud forutsetter at behandling av personopplysninger skal skje i ett eller flere bestemte tredjeland, og tilbyder ikke samtidig kan vise til en tilfredsstillende beskyttelse av de registrertes rettigheter og friheter i denne behandlingen.

I de tilfeller der tilbyder/leverandør vil være Oppdragsgivers databehandler, skal statens standardavtale for behandling av data benyttes. I statens standardavtale er overføring av personopplysninger regulert i avtalens punkt 10. Du finner avtalen her: <https://www.anskaffelser.no/verktoy/kontrakter-og-avtaler/databehandleravtale-og-sjekkliste>.

## Språk

Tilbudet skal utformes på norsk.

Kommunikasjon gjennom kommunikasjonsmodulen i Mercell skal skje på norsk.

Det er adgang til å levere vedlegg på engelsk, svensk eller dansk der det aktuelle vedlegget allerede er utarbeidet på et annet språk enn norsk. For vedlegg på andre språk enn engelsk, svensk eller dansk skal autorisert oversettelse til norsk fremlegges.

Eventuelle forhandlinger skal skje på norsk, om annen beskjed ikke gis.

## Krav til lønns- og arbeidsvilkår

Kontrakten vil inneholde krav om lønns- og arbeidsvilkår, dokumentasjon og sanksjoner i samsvar med forskrift om lønns- og arbeidsvilkår av 8. februar 2008 nr. 112.

Tilbyder skal dokumentere at tilbyders ansatte ikke har dårligere lønns- og arbeidsvilkår enn det som følger av forskrift om allmenngjort tariffavtale. På områder som ikke er dekket av allmenngjort tariffavtale, skal Tilbyder dokumentere at de ansatte ikke har dårligere lønns- og arbeidsvilkår enn det som følger av gjeldende landsomfattende tariffavtale for den aktuelle bransjen.

Tilbyder skal pålegge sine eventuelle underleverandører å følge de samme kravene.

Tilbyder må enten fylle ut vedlagte egenerklæringsskjema vedrørende lønns- og arbeidsvilkår eller legge ved en tredjepartserklæring.

# KRAVSPESIFIKASJON

## Krav til oppdraget

Dette oppdraget skal bidra med ny og utfyllende kunnskap om elevers trivsel og opplevelse av skolemiljøet, og om hvordan skolene kan utvikle et inkluderende, trygt og godt skolemiljø der elevene trives. Oppdraget skal i utgangspunktet rette seg mot 5. til 10. trinn, men det er åpent for å ha med lavere trinn dersom oppdragstaker vurderer det som hensiktsmessig.

Å utforske elevenes egne perspektiv på hva som er viktig for å trives på skolen, og hva de mener utgjør et inkluderende, trygt og godt skolemiljø, er sentralt for oppdraget. Oppdragstaker skal også undersøke mulige årsaker til at flere elever vurderer skolemiljøet mer negativt nå enn tidligere. I arbeidet med å forske på barn og unges opplevelser må oppdragstaker vurdere etiske og juridiske utfordringer ved datainnsamlingen, og ta i bruk metoder som gir rom for og understøtter elevers subjektive representasjon i kunnskapsutviklingen.

Undersøkelsene av hvordan skolene kan utvikle et inkluderende, trygt og godt skolemiljø der elevene trives skal avgrenses ved at fokuset ligger på det brede arbeidet med skolemiljøet, ikke på håndtering av enkeltsaker. Dette innebærer at oppdraget skal utforske skolenes arbeid med å fremme helse, trivsel og læring for alle, og skolens arbeid med forebygging av mistrivsel og krenkelser som mobbing, vold, diskriminering og rasisme.

Både bredde- og dybdekunnskap er aktuelt for å belyse problemstillingene, og det er ønskelig at utvalget har en geografisk og demografisk spredning som viser variasjonen i Skole-Norge. I tillegg til å samle inn egne data, skal oppdraget bygge videre på foreliggende og kommende forskning og statistikk om elevers trivsel. Oppdragstaker oppfordres til å benytte eksisterende datakilder, som Elevundersøkelsen, Ungdata-undersøkelsen, internasjonale studier (f.eks. PISA og ICCS) og eventuelt andre relevante datakilder.

I tilbudet skal det redegjøres for teoretisk rammeverk, samt hvilke empiriske kilder, metodiske tilnærminger og analysestrategier som skal gi svar på problemstillingene.

Forskningsprosjektet skal resultere i en sluttrapport som skal være relevant både for skoler, skoleeier og nasjonale myndigheter. Det forventes også delrapportering underveis i prosjektperioden.

## Hovedproblemstillinger som ønskes belyst

Tilbyder skal ta utgangspunkt i følgende hovedproblemstillinger:

*Hvilke forhold er av betydning for elevenes trivsel i skolen og deres opplevelse av skolemiljøet, og hva er mulige årsaker til at flere elever vurderer skolemiljøet mer negativt nå enn tidligere?*

*Varierer trivsel og opplevelsen av skolemiljøet mellom ulike grupper av elever, og hva kjennetegner eventuelt opplevelsene til de elevgruppene som mistrives i skolen?*

*Hvordan jobber skolene med skolemiljøet, og hva hemmer og fremmer utviklingen av et inkluderende, trygt og godt skolemiljø der elevene trives?*

Det forventes at tilbyder operasjonaliserer spørsmålene ytterligere i tilbudet. Det er også åpent for å inkludere andre spørsmål som er aktuelle for at tematikken som er beskrevet blir best mulig belyst.

## Universell utforming

Etter FOA § 15-2 plikter Oppdragsgiver å ta hensyn til universell utforming når Oppdragsgiver skal anskaffe ytelser som skal brukes av personer, enten allmennheten eller ansatte.

For Oppdragsgiver innebærer dette at tjenestene/ytelsene som skal leveres, skal oppfylle de til enhver tid gjeldende kravene til universell utforming innenfor de feltene der dette er påkrevd. Dette gjelder typisk IT-løsninger, men også andre tjenestetilbud, som for eksempel tekst som skal publiseres på ulike nettsider. Se mer på <https://www.standard.no/fagomrader/arbeidsmiljo-og-hms/universell-utforming/>.

Tilbyder skal redegjøre for hvordan universell utforming oppfylles i de anskaffelsene der dette er relevant.

Tilbyder skal levere rapporten i en PDF-fil som tilfredsstiller krav til universell utforming slik de står beskrevet på Digitaliseringsdirektoratets nettsider. Tilbyder skal sørge for at PDF-en oppfyller kravene ved å benytte kontrollverktøyet som ligger på Digitaliseringsdirektoratets nettsider [https://uu.difi.no/krav-og-regelverk/losningsforslag-web/pdf#Kontroll.»](https://uu.difi.no/krav-og-regelverk/losningsforslag-web/pdf#Kontroll.)

## Opsjon

Det er ikke aktuelt med opsjon for dette oppdraget.

## Prisindeksklausul

Det kan foretas årlig prisjustering etter konsumprisindeks (KPI), første gang tidligst 01.01.2025, og prisjusteringen er begrenset til endringen i KPI for de siste 12 månedene. Prisjusteringer skal varsles skriftlig gjennom Mercell.

## Andre endringsklausuler

Kontrakten vil inneholde en mulighet til å endre kontraktens innhold, herunder også endringer i leveransen og leveransetid så fremt endringene ikke er vesentlige eller kontraktens overordnede karakter ikke endres.

## Rapportering og formidling

Det skal leveres årlige statusrapporter om fremdriften i oppdraget. Her skal oppdragstaker gå gjennom progresjon i oppdraget, eventuelle utfordringer, og annet som er relevant for oppdragsgiver å vite. Statusrapportene leveres i 1. oktober hvert år i oppdragsperioden.

Sluttrapporten skal leveres 15.05.2027. Det forventes også delrapportering underveis i prosjektperioden. Oppdragstaker fastsetter tidspunkt for delrapportering i sin fremdriftsplan. Rapportutkast sendes til oppdragsgiver for gjennomgang 4 uker før endelig levering.

Alle rapporter skal være leservennlig for allmennheten. Sluttrapporten skal ha eget sammendrag på engelsk. Rapportutkast skal sendes som kryptert Word-fil med e-post til kontaktperson for oppdragsgiver. Endelige rapporter skal oversendes i PDF-format, se også punkt 5.3 om universell utforming. Oppdragstaker skal sørge for at ferdigstilte, offentlige rapporter fra oppdraget fortløpende registreres i <https://evalueringsportalen.no>

Oppdragstaker skal kunne presentere forskningsfunn/-resultater inntil 5 ganger hvis oppdragsgiver ber om det.

Oppdragsgiverens krav til rapportering og formidling er å betrakte som et minimum. Tilbudets plan for rapportering og formidling ut over dette vurderes som en del av TK3 Framdrift og rapportering. Oppdragsgiver ønsker at planen ivaretar både myndighetenes og praksisfeltets kunnskapsbehov. Vi ber tilbyder spesielt vurdere og planlegge formidling til praksisfeltet i sitt tilbud.

# TILDELINGSKRITERIER

## Beskrivelse av tildelingskriteriene

Tildelingen skjer på basis av hvilket tilbud som har det beste forholdet mellom pris og kvalitet (jf. FOA § 18-1 første ledd bokstav c), basert på følgende kriterier i prioritert rekkefølge:

|  |  |  |
| --- | --- | --- |
| **Tildelingskriterier** | **Krav til dokumentasjon** | **Vekt %** |
| **TK1 Tilbudets relevans**Under dette kriteriet vurderes:* Oppdragsforståelse
* Metodisk og vitenskapelig kvalitet
 | Prosjektbeskrivelse |  40% |
| **TK2 Teamets kompetanse**Under dette kriteriet vurderes:* Formalkompetanse og oppnådd grad
* Tidligere oppdrag som er relevante for prosjektet
* Prosjektlederkompetanse
 | Kompetanse vurderes ved enkel CV på personnivå. Følgende mal kan benyttes: <https://anskaffelser.no/nn/verktoy/maler/mal-cv>  | 30% |
| **TK3 Framdrift og rapportering**Under dette kriteriet vurderes:* Organisering, planlegging og gjennomføring av oppdraget
* Plan for kvalitetssikring
* Risikovurdering
* Formidlingsplan
 | Prosjekt- og fremdriftsplan for hele prosjektperioden, som inkluderer prosjektteamets roller og prosentvise arbeidsdeling. Tilbudet må vise hvordan prosjektet skal kvalitetssikres, og redegjøre for eventuelle risikoer. | 20 % |
| **TK4 Budsjett og pris** Under dette kriteriet vurderes:* Disponering av budsjettet
* Tilbudt totalpris
 | Tilbyder må dokumentere dette ved å utvikle et spesifisert budsjett for oppdraget. Budsjettet skal settes opp i tabellformat og må vise timepris og de totale kostnader fordelt per år. Prisene oppgis uten merverdiavgift. Fakturering og ekspedisjonsgebyr skal ikke beregnes. Pris skal inkludere antatte utgifter til eventuelle reiser i forbindelse med oppdraget. | 10 % |

## Vurderingsmetode

Alle tilbudene blir vurdert etter en poengskala fra 1-10, og deretter beregnet i forhold til tildelingskriterienes vekting. Tildeling av oppdraget blir til slutt gjort på grunnlag av en samlet vurdering, uttrykt ved en samlet poengsum.

Tilbud sendes også til medlemmer av direktoratets forskerpanel for ekstern vurdering. Forskerpanelet er rådgivende, og har ikke beslutningsmyndighet.

#  INNLEVERING AV FORESPØRSEL OM DELTAKELSE I KONKURRANSEN, TILBUD OG TILBUDSUTFORMING

## Elektronisk innlevering

Alle forespørsler, tilbud og dokumenter skal leveres elektronisk via Mercell, www.mercell.no innen fristene gitt i punkt 1.4 og organiseres i tråd med føringene gitt nedenfor i punkt 7.5.

Tilbydere som ikke er brukere hos Mercell, eller har spørsmål knyttet til funksjonalitet i verktøyet, kan ta kontakt med Mercell Support på telefon: 21 01 88 60 eller på e-post: support@mercell.com.

Tilbyderen vil under innlevering av tilbudet bli bedt om en elektronisk signatur for å bekrefte at det er en aktuell tilbyder som har sendt inn tilbudet. Elektronisk signatur kan skaffes på www.commfides.com, www.buypass.no eller www.bankid.no.

Vi gjør oppmerksom på at det kan ta noen dager å få levert elektronisk signatur, slik at denne prosessen settes i gang på et tidlig tidspunkt.

## Innlevering av forespørsel om deltakelse i konkurransen

Alle forespørsler skal leveres via Mercell, www.mercell.no, innen fristen angitt i tabellen i punkt 1.5 ovenfor. Forespørselen skal leveres etter den utforming Mercell angir.

## Innlevering av tilbud

Dette punktet er kun aktuelt for de tilbyderne som har blitt kvalifisert til å få levere tilbud etter endt kvalifiseringsrunde. Alle tilbydere må først levere forespørsel om deltakelse, i henhold til punktet over, for så å avvente eventuell invitasjon til å levere tilbud. Tilbydere som leverer forespørsel men ikke blir invitert til å levere tilbud vil få beskjed om dette.

Det bes om at tilbyderne besvarer alle punkter i dette konkurransegrunnlaget ved innlevering av tilbud.

## Forbehold og avvik

Eventuelle forbehold/avvik må fremgå tydelig i tilbudsbrevet. Disse skal være klart og entydig angitt og kunne vurderes uten at Oppdragsgiver må ta kontakt med Tilbyder.

Forbehold som ikke lar seg kostnadsberegne vil kunne føre til at Tilbudet ansees som ufullstendig og kan bli avvist.

## Tilbudets utforming

Tilbudet skal leveres etter den utforming som Mercell angir for innleveringen.

Tilbudet skal organiseres på følgende måte:

1. Tilbudsbrev

Brevet skal være datert og signert av representant for institusjonen. Eventuelle forbehold eller merknader til vedlagte *Standardavtale for forskning og utredning* skal stå her. Tilbyder skal oppgi eventuelle konsekvenser om forbeholdene ikke blir tatt til følge. Tilbyder må også i tilbudsbrevet erklære at samtlige kvalifikasjonskrav i punkt 3 er oppfylt, se punkt 3.

1. Innholdsfortegnelse med sidetall
2. Pris/budsjett
3. Framdriftsplan
4. Kompetanse og arbeidsdeling
5. Prosjektbeskrivelse
6. Enkle CVer, samt referanse på prosjektleder
7. Egenerklæring eller tredjepartserklæring som bekrefter oppfyllelse av krav til lønns- og arbeidsvilkår
8. Eventuelle vedlegg
9. Sladdet utgave av tilbudet, som skal leveres som et separat dokument.

# KONTRAKTSDOKUMENTER OG VEDLEGG

Avtaleforholdet vil bli regulert gjennom Udirs standardavtale for forskning og utredning med bilag, som ligger som vedlegg til dette konkurransegrunnlaget.

Vedlegg 1: Udirs standardavtale for forskning og utredning med bilag.

Vedlegg 2: Egenerklæring vedrørende lønns- og arbeidsvilkår

1. Se f.eks. «[Kompetansepakke om trygt og godt skolemiljø](https://www.udir.no/laring-og-trivsel/skolemiljo/kompetansepakke-om-trygt-og-godt-skolemiljo/)» og «[Tiltak i skolemiljøsaker](https://www.udir.no/laring-og-trivsel/skolemiljo/tiltak-skolemiljo/)» på udir.no [↑](#footnote-ref-2)
2. A. Bakken (2022) «[Ungdata 2022 Nasjonale resultater](https://hdl.handle.net/11250/3011548)». NOVA-rapport 2022:5 [↑](#footnote-ref-3)
3. Se f.eks. «[Høy trivsel og godt læringsmiljø, men flere forteller om mobbing og lav motivasjon](https://www.udir.no/tall-og-forskning/statistikk/analyser/hoy-trivsel-og-godt-laringsmiljo-men-flere-elever-rapporterer-om-mobbing-og-lav-motivasjon/)» på udir.no [↑](#footnote-ref-4)
4. Se f.eks. «[Saker meldt til statsforvalterne om skolemiljø](https://www.udir.no/tall-og-forskning/finn-forskning/tema/saker-meldt-til-fylkesmennene-om-skolemiljo)» på udir.no [↑](#footnote-ref-5)
5. C. Wendelborg mfl. (2020) «[Elevundersøkelsen 2019: Analyse av Utdanningsdirektoratets brukerundersøkelser](https://samforsk.no/uploads/files/Publikasjoner/Rapport-C-Elevundersokelsen-2019-WEB.pdf)». NTNU Samfunnsforskning [↑](#footnote-ref-6)